COVID19 er i udbrud i Danmark. Udbruddet er så massivt at i modsætning til alle andre lande omkring os har vi opgivet at inddæmme. Slaget er tabt, før rædslerne er begyndt. Vi ved, vi skal bremse virussen.

Vi ved vi kommer til at se flere dødsfald end vi kan acceptere. Vi kunne måske acceptere 6000. Men hvis virussen fortsætter i det tempo, der er nu, så bliver dødstallet endnu højere. Utåleligt højt. Uforståeligt højt.

Første fase

I starten går det godt. Ingen døde.

Det er primært de unge, de smukke og de rige, der har bragt virussen hjem, er blevet testet, hygget om af myndighederne og har kunnet fortælle at Corona er bare en forkølelse.

Og det er det. For de fleste. Snot, feber, ondt i halsen.

På instagram og facebook kan man følge en 20 årigs urimelige kamp mod ensomheden i karantænen, savnet af mor og far og det urimelige i at både skulle kæmpe mod forkølelse og trangen til at drikke øl med vennerne. Kampen mod skedesvamp kan synes mere drøj end Corona, og mange unge laver modbevægelse, hvor de fester og samles som et lille oprør mod dommedagsprofeterne (det er sådan nogle gamle røvhuller som mig, der har læst bøger og ikke har haft en ærlig klamydiainfektion årevis).

Det var første fase i Danmark.

Anden fase

Nu, denne uge, går vi ind i anden fase.

Vi går ud fra alle der har feber og er snottede har Corona. Og hvis de ellers er rimelig normalt begavede og immunkompetente, så bliver de bedt om at blive hjemme og pleje deres feber og snot og ellers holde sig indendøre. Det fungerer fint i udkanten. Men tabloidaviserne oversvømmes af hovedstadseliten, der bare ikke kan rumme at have snotnæse og ikke blive testet.

Vær anderledes!

Tør næsen, se Netflix, hold dig fra andre. Vent med at gå ud blandt andre til du er rask. Faktisk til du er 3-4 dage inde i din raskhed.

Det er ikke, fordi sundhedsvæsnet ikke gerne vil sende en pakke kleenex og afklare helt præcist, hvad den snotforkølelse skyldes. Det er fordi, der er andre, der er i gang med at dø, af det du oplever som generende. Feber er træls. Hoste er træls. Snot er træls. Men hvis du ellers er ung og rask, så er risikoen for at du bliver alvorligt syg af Corona sammenlignelig med risikoen for, du bliver alvorligt syg af influenza. Hold ud.

Alle kommer til at få corona, men vi håber og beder for 2 ting:



At antallet af syge ikke overstiger kapaciteten i sygehusvæsnet.

At de virkelig syge ikke får Corona før vi har en effektiv kur

Det tredje håb er vaccinen.

Anden fase er ubehagelig. Mange oplever feber, hoste, snot og utilpashed. Man er bekymret. Overlever jeg? Hvis du er under 65 og ellers rask, så er svaret ja. Lige så sikkert som du ville overleve en influenza. Statistikken er på din side. Tallene arbejder for dig.

Tredje fase

Her går vi, sundhedspersonalet og patienterne, helvede i møde før døden rigtig får fat.

Tiden for 3. fase er snart. 2 uger efter vi runder 5000 smittede, rammer vi afgrunden.

Der er ikke flere intensivpladser tilbage. Hver dag fjerner vi respiratoren fra folk vi ellers ville kunne have reddet, fordi der kommer så mange. Så hurtigt. Prioritering og pladsologi (den vigtigste lægeegenskab -hvem skal vi smide ud) bliver nummer 1. Vi lægger folk til at dø, fordi deres chancer kun er 25%, men de nye der kom ind har 50% chance. Vi bedøver dem lidt. Det er ubehageligt at drukne i sit eget sekret.

Men der kommer flere. I skadestuen begynder patienterne at smide de masker, de ellers får på ved ankomst, for de kan ikke få vejret. De har siddet der i timevis. Nogle i dage. De har set folk kollapse på gulvet. Uden der kom nogen og hjalp.

Der er ingen læger. 20% har Corona smitte og tallet er hastigt stigende. Der er ikke flere masker til sundhedspersonalet, så vi går på arbejde hver dag, med den risiko det indebærer. Enkelte patienter kæmper sig over til den rene skadestue. Der hvor der ikke må komme smittede.

Der ligger trafikofre med åbne benbrud, børn med astma og unge mennesker med blindtarmsbetændelser. Og nogle af dem dør. Den betændte blindtarm sad på en 20 årig kvinde. Men den sprang og ingen opdagede det. Alle læger var travlt optagede af dem, der var endnu sygere. Men nu er det for sent. Hun har bakterier i blodet og der er ingen til at operere. Hun får antibiotika, men tarmene er gået i stå. Endelig bliver hun opereret, men hun kan ikke komme ud af respiratoren igen. Det burde hun ellers. Men det er for sent. For hun fik Corona i kaosset og Coronaen høster blandt de svage. Og i dag blev det hende.

Før det hele brød sammen, havde ingen drømt om at man kunne dø af en blindtarmsbetændelse som 20årig. Men nu er det hverdag. Alle sygdomme, der før kunne kureres medfører nu høj dødelighed.

Men det bliver værre endnu.

40% af lægerne er smittede. Og de syge kommer så hurtigt. På et plejehjem er 40 ud af 66 beboere døde af Corona. Men de blev ikke indlagt, for der var ikke plads og det var håbløst. De lå der i en uge, før der var kapacitet til at fjerne dem. Lugten i den varme maj morgen 2020, var ulidelig.

Så mange, så hurtigt.

2 læger har begået selvmord. Det er ret almindeligt for læger, men 2 på samme sygehus er lidt mere end vi er vant til.

Sygeplejerskerne er oppe på 50% smittede. De har tættere kontakt med patienterne. Alt er kaos.

Enkelte læger og sygeplejersker kollapser under presset. De bliver lagt ind på linneddepoterne for at sove.

Efter 2-3 måneder dør det ud. Ligeså pludseligt som det startede. 75000 døde.

Behøver det at gå så galt?

Nej.

Statsministen gav os en enestående chance for at stoppe det.

En enestående mulighed for at stå sammen, hver for sig. I sikker coronaafstand på 2 meter. Det meste af Danmark er lukket ned. Og livet skal ikke fortsætte som før. Intet er som før!

Hvad skal vi gøre?

Vi skal rette ind. Sige javel. Og parere ordre.

Det er vurderet, at den kurve vi går ind i nu er for stejl. Den stiger så kraftigt, at vi lynhurtigt vil opbruge alle ressourcer i sundhedssektoren, hvis den fortsætter. Landet bliver ikke sat i stå i 14 dage, fordi vi er bange for et par hundrede dødsfald og en snotforkølelse. Sammenbruddet af hele sundhedsvæsnet og de ordnede forhold vi har i Danmark er lige om hjørnet.

Der sidder talknusere og beregner, hvor meget smitte vi kan tåle (for vi kan ikke stoppe den) over 1 uge, hvor meget vi skal lukke ned for at opnå en opbremsning, der lige akkurat holder os kørende.

Vurderingen landede på en total nedlukning af den offentlige sektor fraset kritiske funktioner, anbefalinger om at blive hjemme, hastelovgivning om øgede beføjelser til at opretholde karantæner og ikke mindst anbefaling om at blive hjemme.

Oversat betyder det: om 3 uger er vi ude at skide i en grad, så en 20 årig kan dø af blindtarmsbetændelse eller en bullen finger, hvis vi ikke retter ind. For slet ikke at tale om alle de kræftsyge, der vil mangle behandling. De syge børn, der vil lide.

Vi skal lytte. Nu.

Og det vi får at vide er: bliv inde. Undgå forsamlinger. Hold jer i ro.

Hvis det her med corona er for svært at forstå, så lær det udenad:

Lyt til myndighederne.

Bliv hjemme

Selvom du muligvis lige har lyst til en tur ned til vennerne, så I kan få en øl og snakke om, hvor vildt overdrevet, det her er, så lad være. I kan starte en smittekæde. I er unge. I lever. I overlever.

Men I spreder smitten og bidrager til mange menneskers lidelser. Og selvom det først sker om 3 uger. Så er I ansvarlige. Bliv hjemme. Puds glorien. Spil counterstrike eller fifa. Det er sundt.

Find sjove ting man kan gøre uden at se hinanden fysisk. Begræns mødet med andre. Tag ud at handle på underlige tidspunkter eller bestil maden på nettet. Det er næsten som Robinson. Overlev. Alene. Dog med Netflix og træk og slip.

Vask hænder, sprit af og slap af

Så har du gjort hvad du kunne. Vær introvert. Lær at undvige andres forsøg på kontakt. Jeg hader eksempelvis krammere. Normalt stikker jeg hånden frem til et håndtryk, men i disse coronatider ville jeg overveje et cirkelspark, hvis nogen lagde an til den slags. Føj for helvede.

Dine forældre er vigtigere end dit arbejde.

Bliv hjemme hos din familie. Dine forældre er i risikogruppen. De skal ikke med i første bølge smittede. Skån dem. Og hvis dit arbejde fyrer dig? Så er de nogle fjolser.

Mød på arbejde

Hvis du er blandt det kritiske personale, ja så er det din forbandede pligt at møde på arbejde og yde det du kan. Der er fordele og ulemper ved alt. Mens alle andre er hjemme, så sidder jeg og læser myndighedsanvisninger og taler i telefon. Det er timer jeg aldrig får igen.

Og der en risiko ved at stille sig midt i corona helvede. Men den er ikke ret stor, hvis du er under 65.

Aflys alt

Fester, familiemiddage, fodboldtræning, gåture i byen. Nej. Bare nej. Kurven er stejl. Vi har én chance. Grib den.

Bestil varer på nettet

Nemt, bekvemt og bryder smittekæden.

Hold afstand. Vis omsorg

Stik en seddel under døren til den gamle ved siden af. Skal jeg handle for dig?

Hjælp dine venner der er forkølede med at få den rette mængde medlidenhed. På telefonen!

Brug lægevagt og læger korrekt

Brug ikke lægevagten, hvis du er neurotisk over corona og din snotnæse, så ring til en ven. Du har formentlig corona, men din læge har andet at lave. Alle er snottede.

Ring hvis du er syg eller har alvorlige sygdomme og har bekymringer.

Brug ikke lægevagten som din personlige psykolog, der kan hjælpe dig med at udholde en snotnæse, ondt i halsen og ledsmerter.

Sundhedsvæsnet opruster og fokuserer på de syge.

Slutningen

Slutningen skriver vi selv. Det vi gør lige nu, er det vi høster om 2 uger og døden høster om 3. Vælg klogt. Vær heroisk. Tiden lige nu er historisk.

Aldrig før.

Det er os mellem 15 og 50, der står for smitten. Vi har ansvaret for at stoppe den. Selvom det ikke rammer os hårdt, så rammer det de syge og de gamle.

Vær den, der gør det socialt acceptabelt at sige nej til sammenkomster.

Vær den, der retter ind. Brug de sociale medier. Spred budskabet.

Start bølgen nu.



Selvom jeg ikke kender slutningen og kun lige nu kan se omridset, så vil jeg sige: “Aldrig. Aldrig. Igen.”

Næste gang har vi erfaringen.

Det er nu vi skriver histore. Og vi gør det. Fra i dag.